แม็คขาย15บาทซีเคฯรอเคาะราคาก.ค.
แม็คกรุ๊ปตั้งราคาขายหุ้นไอพีโอที่ 15 บาท ส่วน ILINK ลดราคาเหลือ 19.75 บาท นกแอร์ทำเสียว
29 ต.ค. 2565

แม็คกรุ๊ปตั้งราคาขายหุ้นไอพีโอที่ 15 บาท ส่วน ILINK ลดราคาเหลือ 19.75 บาท นกแอร์ทำเสียว
แหล่งข่าวจากบริษัท แม็คกรุ๊ป (MC) เปิดเผยว่า บริษัทกำหนดราคาเสนอขายหุ้นให้ประชาชนครั้งแรก (ไอพีโอ) ที่ 15 บาท และในวันที่ 25 มิ.ย.นี้ จะมีพิธีเซ็นสัญญาแต่งตั้งผู้จัดจำหน่ายและรับประกันการจำหน่ายหุ้นจำนวน 200 ล้านหุ้น และคาดว่าจะเปิดให้จองซื้อหุ้นในวันที่ 26-28 มิ.ย.นี้ เพื่อเข้าจดทะเบียนซื้อขายในตลาดหลักทรัพย์ต้นเดือน ก.ค.นี้ 
“เงินที่ได้รับจากการขายหุ้นครั้งนี้ประมาณ 3,000 ล้านบาท จะนำไปลงทุนสร้างคลังสินค้าและลงทุนด้านระบบไอที ขยายสาขา ซึ่งจะลดต้นทุนการดำเนินงานและเพ่ิมอัตรากำไรขั้นต้น(มาร์จิ้น)”
สำหรับบริษัท แม็คกรุ๊ป เป็นผู้จัดจำหน่ายผลิตภัณฑ์ภายใต้เครื่องหมายการค้า Mc, McLady, McPink และ Bison ผ่านช่องทางการจัดจำหน่ายที่เป็นร้านค้าปลีกของบริษัทตัวเอง และจุดขายในห้องค้าปลีกสมัยใหม่ ณ วันที่ 31 ธ.ค. 2555 บริษัทมีช่องทางการจัดจำหน่ายทั้งสิ้น 511 แห่งทั่วประเทศไทย
บริษัท ซีเค พาวเวอร์ ซึ่งจะเข้าจดทะเบียนในตลาดหลักทรัพย์แห่งประเทศไทย ตามเกณฑ์โฮลดิ้งคอมปานีเป็นตัวแรก คาดกำหนดราคาขายหุ้นในวันที่ 2 ก.ค. พร้อมเปิดให้ประชาชนทั่วไปจองซื้อวันที่ 48 ก.ค. และเข้าจดทะเบียนซื้อขายหุ้นในวันที่ 11 ก.ค.นี้ 
ทางด้านบริษัท อินเตอร์ลิ้งค์ คอมมิวนิเคชั่น (ILINK) แจ้งการเปลี่ยนแปลงราคาเสนอขายหุ้นเพิ่มทุนจำนวน 20 ล้านหุ้น ที่เสนอขายให้แก่นักลงทุนทั่วไปในระหว่างวันที่ 19-21 มิ.ย. 2556 นี้ จากเดิมเสนอขายในราคาหุ้นละ 21.25 บาท เป็นราคาเสนอขายหุ้นละ 19.75 บาท เนื่องจากราคาหุ้นในตลาดหลักทรัพย์เปลี่ยนแปลงอย่างมีนัยสำคัญ ล่าสุดราคาหุ้นปิดที่ 18.90 บาท ลดลง 0.90 บาท หรือ 4.55% 
ด้านหุ้นน้องใหม่ บริษัท สายการบินนกแอร์ (NOK) ที่หวาดเสียว โดยการซื้อขายหุ้นวันที่ 24 มิ.ย. ราคาหุ้นขึ้นไปสูงสุดที่ 29.75 บาท แต่ต้านทานแรงขายไม่ไหว ช่วงบ่ายปรับตัวลงแรงตามตลาดโดยรวม จนมาปิดที่ระดับ 26.50 บาท ลดลงถึง 2 บาท หรือ 7% ท่ามกลางมูลค่าการซื้อขายหนาแน่น 2,494 ล้านบาท 
ทั้งนี้ ราคาหุ้นที่ปิดใกล้เคียงกับราคาจองที่ 26 บาท หากภาวะตลาดไม่ดีต่อเนื่องในวันนี้ราคาก็มีโอกาสต่ำกว่าราคาที่เสนอขายให้ประชาชนครั้งแรกเหมือนกับหุ้นไอพีโอก่อนหน้านี้
นักวิเคราะห์ บริษัทหลักทรัพย์ กสิกรไทย แนะนำซื้อหุ้นบริษัท เอเชีย เอวิเอชั่น (AAV) ราคาพื้นฐานที่ 7.75 บาท เนื่องจากการดำเนินงานเป็นไปตามคาด ไทยแอร์เอเชียมีอัตราส่วนการบรรทุกผู้โดยสารประมาณ 80% ในเดือน เม.ย.พ.ค. (เทียบกับ 79% ในไตรมาส 2 ปีก่อน) แม้ปริมาณการผลิตด้านผู้โดยสารจะสูงขึ้น 22% จากช่วงเดียวกันปีก่อน 
ขณะที่บริษัทมีการเพิ่มฝูงบินเป็น 29 ลำ และราคาโดยสารเฉลี่ยลดลงเล็กน้อยจากการใช้ราคาขายโปรโมชั่น ส่วนราคาเชื้อเพลิงลดลงสู่ระดับ 120 เหรียญสหรัฐต่อบาร์เรล เทียบกับ 131 และ 129 เหรียญสหรัฐต่อบาร์เรล ในไตรมาส 2 ปีก่อน และไตรมาสแรกปีนี้ ตามลำดับ) 
อย่างไรก็ตาม การเข้าตลาดของนกแอร์และบางกอกแอร์เวย์สจะเป็นปัจจัยกดดันราคา AAV ในระยะสั้น แต่เราเชื่อว่าพื้นฐานที่แข็งแกร่งจะเป็นปัจจัยสนับสนุนราคาของ AAV ในระยะยาว